寄秋塘
作者：韓淲
朝代：宋

paragraphs: 寄語秋塘翁，謝借淵明詩。
俄而兩三年，未嘗不誦之。
翁昔遊錢湖，日日載酒嬉。
我方坐筦庫，逐勢利奔馳。
惟恐塵埃多，忘却山水奇。
所以從翁借，欲公知我爲。
秋塘夫如何，蒲荷淨漣漪。
塘上客誰來，寧作宋玉悲。
胸蟠夜光寒，健筆愈陸離。
西風一吟諷，萬事都若遺。
應笑我投閒，猶能詠於斯。
淵明閉關輩，翁亦老苦錐。
悵然復歸翁，起我百世思。